E-1058/2007

Mál þetta, sem höfðað var með stefnu birtri 19. janúar 2007, var dómtekið 28. júní 2007. Stefnandi er Prentsmiðjan Oddi ehf., Höfðabakka 7, Reykjavík. Stefndi er Dagskra.is. ehf., Laugavegi 7, Reykjavík. Hinn 31. mars 2007 höfðaði stefnandi annað mál á hendur stefnda, héraðsdómsmál nr. E-2491/2007, þar sem meðal annars var krafist staðfestingar á kyrrsetningargerð sem fram hafði farið hjá sýslumanninum í Reykjavík 9. mars 2007 meðal annars vegna dómkrafna í þessu máli. Með vísan til 3. mgr. 36. gr. laga nr. 31/1990 um kyrrsetningu, lögbann o.fl. hafa málin verið sameinuð undir þessu máli, nr. E-1058/2007.

Dómkröfur stefnanda eru þær að stefndi verði dæmdur til að greiða stefnanda skuld að fjárhæð 20.844.066 krónur með dráttarvöxtum samkvæmt III. kafla laga nr. 38/2001 um vexti og verðtryggingu af 91.640 krónum frá 7. nóvember 2006 til 13. nóvember 2006, af 1.048.049 krónum frá þeim degi til 20. nóvember 2006, af 2.328.407 krónum frá þeim degi til 29. nóvember 2006, af 3.608.765 krónum frá þeim degi til 4. desember 2006, af 4.889.123 krónum frá þeim degi til 12. desember 2006, af 6.169.481 krónu frá þeim degi til 18. desember 2006, af 7.449.839 krónum frá þeim degi til 24. desember 2006, af 7.478.379 krónum frá þeim degi til 25. desember 2006, af 9.084.491 krónu frá þeim degi til 1. janúar 2007, af 10.688.798 krónum frá þeim degi til 8. janúar 2007, af 11.969.156 krónum frá þeim degi til 17. janúar 2007, af 13.252.129 krónum frá þeim degi til 22. janúar 2007, af 14.854.992 frá þeim degi til 29. janúar 2007, af 16.851.350 krónum frá þeim degi til 6. febrúar 2007, af 18.847.708 krónum frá þeim degi til 13. febrúar 2007 og af 20.844.066 krónum frá þeim degi til greiðsludags.

Þá krefst stefnandi þess að staðfest verði með dómi kyrrsetningargerð, sem fram fór hjá sýslumanninum í Reykjavík hinn 9. mars 2007 í málinu nr. K-6/2007, þar sem kyrrsetning var gerð í greiðslum samkvæmt kaupsamningi milli stefnda, sem seljanda, og Dagskrár ehf., kt. 470207-1910, sem kaupanda, og gerður var í febrúar 2007, þar sem kaupandi kaupir rekstur og útgáfurétt að Dagskránni og öllum þeim réttindum sem því fylgir og fylgja ber.

Þá krefst stefnandi þess að stefndi verði dæmdur til greiðslu málskostnaðar.

Dómkröfur stefnda eru þær að dómkröfur stefnanda verði lækkaðar og að kyrrsetningargerð sem fram fór hjá sýslumanninum í Reykjavík hinn 9. mars 2007 í málinu nr. K-6/2007 verði ekki staðfest.

Þá krefst stefndi þess að stefnandi verði dæmdur til greiðslu málskostnaðar.

I.

Málavextir eru þeir að aðilar málsins voru í viðskiptasambandi og hefur stefndi séð um útgáfu á vikuritinu Dagskráin sem dreift er á heimili í Reykjavík. Var ritið prentað í prentsmiðju stefnanda. Kveður stefnandi að stefndi hafi fengið ríflegan greiðslufrest, tvo mánuði frá útgáfudegi þeirra. Stefndi hafi farið í vanskil með greiðslur 7. nóvember 2006 vegna reikninga sem útgefnir voru í september það ár.

Stefnandi kveðst hafa komist að því í byrjun árs 2007 að stefndi væri að selja reksturinn til félags að nafni Dagskrá ehf. kt. 470207-1910, og hafi hann fengið þær upplýsingar frá forsvarsmanni þess félags, V-kk-þgf G. H-kk-þgf, að félagið ætti eftir að greiða hluta af kaupverðinu.

Hinn 9. mars 2007 fór fram kyrrsetningargerð hjá sýslumanninum í Reykjavík að kröfu stefnanda þessa máls vegna krafna á hendur stefnda að fjárhæð 14.759.278 króna, sem sundurliðast þannig að höfuðstóll er 13.252.129 kr., sem er stefnufjárhæðin í stefnu birtri 19. janúar sl., dráttarvextir til 8. mars 2007 nema 746.054 kr. og innheimtuþóknun 761.095 kr. Er bókað í gerðarbók sýslumanns að samkvæmt ábendingu lögmanns gerðarbeiðanda sé hér með kyrrsett fyrir kröfum gerðarbeiðanda: „Í rétti seljanda til greiðslna samkvæmt kaupsamningi sem gerður var í febrúar 2007 milli Dagskrá.is kt. 521004-2310 og Dagskrá ehf. kt. 470207-1910 þar sem Dagskrá ehf kaupir af Dagskrá.is rekstur og útgáfurétt að Dagskránni og öllum þeim réttindum sem fylgir og fylgja ber.“

Í kjölfarið höfðaði stefnandi mál til staðfestingar á ofangreindri kyrrsetningu auk þess sem hann krafðist greiðslu kröfu að fjárhæð 7.591.937 krónur auk dráttarvaxta samkvæmt III. kafla laga nr. 38/2001, af 1.602.863 krónum frá 22. janúar 2007 til 29. janúar 2007, af 3.599.221 krónu frá þeim degi til 6. febrúar 2007, af 5.595.579 krónum frá þeim degi til 13. febrúar 2007 og af 7.591.973 krónum frá þeim degi til greiðsludags. Eins og fram er komið hafði stefnandi þá þegar höfðað þetta mál og var hið síðara sameinað þessu í þinghaldi hinn 28. júní 2007.

II.

Stefnandi kveður kröfu sína á hendur stefnda mega rekja til viðskiptareikninga frá því í september 2006. Elsti reikningurinn, útgefinn 14. september 2006, með gjalddaga 7. nóvember 2006, hafi verið að fjárhæð 1.280.358 krónur. Hafi stefndi greitt inn á þann reikning og séu eftirstöðvarnar 91.640 krónur. Ekki hafi verið greitt inn á kröfuna síðan og standi hún nú í 20.844.066 krónum.

Varðandi dómkröfu um staðfestingu á kyrrsetningargerð vísar stefnandi til þess að stefndi hafi keypt hjá stefnda prentþjónustu á ritinu Dagskráin. Hafi stefndi selt útgáfurétt og rekstur þess rits til annars aðila. Hafi þau atvik og athafnir stefnda rýrt eignir stefnda verulega og með vísan til framangreinds telji stefnandi að eignarstaða stefnda fari mjög versnandi og því hafi stefnanda verið nauðugur einn kostur að óska eftir kyrrsetningu á eignum stefnanda, sem stefnda hafi verið kunnugt um, til að tryggja hagsmuni sína. Telji stefnandi að skilyrðum 1. mgr. 5. gr. laga nr. 31/1990 um kyrrsetningu, lögbann o.fl. sé að öllu leyti fullnægt. Sé málið höfðað til staðfestingar á kyrrsetningargerð í máli nr. K-6/2007 og til greiðslu kröfu samkvæmt 1. og 2. mgr. 36. gr. laga nr. 31/1990. Varðandi lagarök að öðru leyti vísist til almennra kröfu- og samningaréttarreglna um skuldbindingargildi samninga. Um dráttarvexti er vísað til III. kafla laga nr. 38/2001. Varðandi kröfu um málskostnað vísist til 129. og 130. gr. laga nr. 91/1991.

III.

Stefndi kveður að ljóst sé að hann skuldi stefnanda fé vegna prentvinnu stefnanda fyrir stefnda en telur að stefnufjárhæð sé ekki rétt. Í samningi og viðaukasamningi milli aðila sé nánar kveðið á um greiðslu fyrir þjónustu stefnanda og einnig fyrir greiðslu til stefnda vegna auglýsingu stefnanda í riti stefnda. Ekki verði séð af framlögðum gögnum að þær auglýsingagreiðslur komi til lækkunar höfuðstóls kröfu stefnanda. Að sama skapi kalli þetta á leiðréttingu dráttarvaxtakröfu stefnanda.

Stefndi segir að það sé rangt að hann hafi selt útgáfuréttinn á ritinu Dagskráin heldur hafi um lausafé verið að ræða og sé það tilgreint á kaupsamningi vegna þeirra viðskipta. Stefndi kveðst ekki hafa séð sér fært að selja þann rétt þar sem stefnandi muni eiga veðrétt í honum.

Kyrrsetningargerðinni er mótmælt á grundvelli þess að þegar gerðin hafi farið fram hafi forsendur verið brostnar fyrir henni. Fullnaðargreiðslur frá viðsemjendum stefnda vegna sölu hans á lausafé í eigu hans hafi þegar átt sér stað þegar gerðin hafi farið fram. Greitt hafi verið með reiðufé svo og með yfirtöku á skuldum stefnda. Stór hluti reiðufjárins hafi runnið til stefnanda en þar hafi verið um að ræða uppgreiðslu á skuldabréfi, útgefnu af stefnda til stefnanda, sem verið hafði í lögfræðiinnheimtu.

Til stuðnings kröfum sínum vísi stefndi til meginreglu kröfuréttar varðandi fjárskuldbindingar manna á milli. Þá vísi stefndi til meginreglu samningalaga nr. 7/1936. Um málskostnað vísi hann til 129. og 130. gr. laga nr. 91/1991 um meðferð einkamála.

IV.

Í máli þessu viðurkennir stefndi í greinargerð sinni að hann skuldi stefnanda vegna prentvinnu, en telur að lækka beri kröfur stefnanda vegna auglýsinga stefnda í umræddu riti. Stefndi hefur hins vegar ekki lagt fram nein gögn þar að lútandi eða upplýst hvað hann telji sig skulda og hvaða auglýsingar og fjárhæðir eigi að koma til lækkunar á kröfu stefnanda. Þingsókn stefnda féll niður undir rekstri málsins og var það dómtekið að fram kominni skriflegri sókn stefnanda. Þannig hefur stefndi ekki gert reka að því að rökstyðja mál sitt nánar eða leggja fram gögn því til stuðnings. Verður að fallast á kröfur stefnanda vegna skuldar stefnda, samtals að fjárhæð 20.844.066 kr., ásamt dráttarvöxtum eins og nánar greinir í dómsorði.

Stefndi hefur í greinargerð sinni krafist þess að staðfestingu kyrrsetningar verði synjað. Hann hefur hins vegar ekki lagt fram nein gögn um að forsendur hafi ekki verið fyrir gerðinni. Eins og málatilbúnaði aðila og gögnum í málinu er háttað þykja skilyrði kyrrsetningar hafa verið fyrir hendi og verður umrædd kyrrsetning því staðfest.

Eftir þessum úrslitum verður stefndi dæmdur til að greiða stefnanda málskostnað sem þykir hæfilega ákveðinn, miðað við umfang málsins, 300.000 kr. Virðisaukaskattur leggst ekki á málskostnað, enda hefur þess ekki verið krafist.

Dóm þennan kveður upp S-kvk-nf B-kvk-nf, settur héraðsdómari.

D Ó M S O R Ð

Stefndi, Dagskra.is ehf., greiði stefnanda, Prentsmiðjunni Odda hf., 20.844.066 krónur með dráttarvöxtum samkvæmt III. kafla laga nr. 38/2001 um vexti og verðtryggingu, af 91.640 krónum frá 7. nóvember 2006 til 13. nóvember 2006, af 1.048.049 krónum frá þeim degi til 20. nóvember 2006, af 2.328.407 krónum frá þeim degi til 29. nóvember 2006, af 3.608.765 krónum frá þeim degi til 4. desember 2006, af 4.889.123 krónum frá þeim degi til 12. desember 2006, af 6.169.481 krónu frá þeim degi til 18. desember 2006, af 7.449.839 krónum frá þeim degi til 24. desember 2006, af 7.478.379 krónum frá þeim degi til 25.desember 2006 af 9.084.491 krónu frá þeim degi til 1. janúar 2007, af 10.688.798 krónum frá þeim degi til 8. janúar 2007, af 11.969.156 krónum frá þeim degi til 17. janúar 2007, af 13.252.129 krónum frá þeim degi til 22. janúar 2007, af 14.854.992 frá þeim degi til 29. janúar 2007, af 16.851.350 krónum frá þeim degi til 6. febrúar 2007, af 18.847.708 krónum frá þeim degi til 13. febrúar 2007 og af 20.844.066 krónum frá þeim degi til greiðsludags.

Staðfest er kyrrsetning fyrir kröfu að fjárhæð 14.759.278 krónur, sem sýslumaðurinn í Reykjavík gerði hjá stefnda hinn 9. mars 2007, í málinu nr. K-6/2007, í greiðslum samkvæmt kaupsamningi milli stefnda, sem seljanda, og Dagskrár ehf., kt. 470207-1910, sem kaupanda, og gerður var í febrúar 2007, þar sem kaupandi kaupir rekstur og útgáfurétt að Dagskránni og öllum þeim réttindum sem því fylgir og fylgja ber.

Stefndi greiði stefnanda 300.000 krónur í málskostnað.

S-kvk-nf B-kvk-nf